﻿Visul Hameleonului; Masca din întrebarea de ieri Visul Hameleonului din “Istoria ieroglifică” a lui Dimitrie Cantemir sugerează o mascare a mesajului, o ocultare cu ajutorul aluziilor, punând totul pe seama visului, o alternare a măştii logicului şi a demascării onirice (ca una din caracteristicile visului ca vis). Să ne imaginăm pentru început onirocritul fragmentului despre visul Hameleonului. Acesta ar trebui să ştie să facă distincţia dintre latura obişnuită a visului şi insolitul oniric, neobişnuitul care ţine de creaţia literară a celui care compune visul cu întregul arsenal de simboluri, de legături şi etape logice. Primul element al distincţiei implică o condensare şi o sublimare a unor elemente în relaţii de combinare, unde timpurile se întrepătrund, se completează până la alcătuirea particulară a unui general mitic, arhetipal. Cele două planuri – care se întrepătrund - reflectă cele două structuri ale visării: pe de o parte viaţa conştientă, aderentă la realitate, logică, înregistratoare de fapte externe, adaptativă şi, pe de altă parte, viaţa subconştientului, gratuită, creatoare, simbolică. Onirocritul ar încerca să desluşească, să deconspire straturile (cu elementele intenţionale, subiective din discursul auctorial) şi substraturile (cu elementele ce ţin de inconştientul colectiv şi de cel individual, respectiv subsolul şi parterul ca simboluri din visul lui Jung) ale acestui fragment alegoric. Onirocritul alege, de această dată, să prezinte elementele în contextul literar. Visul începe cu rătăcirea în hăţişurile unei păduri. A intra în acest spaţiu echivalează cu pătrunderea în noapte, revenirea la nedeterminarea în care se întrepătrund planul oniric cu „ideile negre” – ca manifestare a unui plan conştient. Ea este imaginea inconştientului în care sunt depozitate elemente memorate şi activate cele care ţin de vizionarism (în sensul profetic). Pădurea este subconştientul, depozitarul tuturor complexelor, a poftelor şi tendinţelor antisociale refulate. Visul deschide această cale a infernului care duce la ceea ce individul este cu adevărat în spatele măştii sociale (cum îl văd alţii), dincolo de masca sinelui ca imagine socială (cum se vede pe sine). Interpretarea onirocritului îşi asumă astfel ca obiect predilect nu conţinutul latent, ci acela manifestat. Această distincţie a conţinutului oniric are în vedere deosebirea dintre motivaţiile arhaice şi normele culturale interiorizate ca elemente diferite de operare. Revenind la hăţişurile pădurii, redăm aici interesanta „definiţie” literară dată subconştientului de către Cantemir: „în vasul uluirii, vetrilele gândurilor deşchidea, prin marea relelor socotele înotând, spre toate vânturile, holburile funele chitelelor întindea”[1]. Coborârea în vis sau căderea în vis, am mai putea spune, sugerează o rătăcire în lumea labirintului interior. Elemente din zestrea mentalului colectiv sunt prezente în această ordine combinatorie. Impresia rătăcirii este redată prin trăirile personajului simbolic: „preste tot întunericul îl căptuşeşte”, „prin întunecoasă ceaţă aceea orbecăind”. Noaptea concentrează în substanţa ei malefică valorificări negative – haos, beznă infernală, agitaţia, impuritatea, zgomotul, echivocul, degradarea. Ceaţa simbolizează şi mărcile visului ca vis, în cadrul căruia apar metamorfoza, deghizarea, inconstanţa, fuga, caracterul de mişcare lentă din vis. Eul visător este personaj ce suportă presiunea onirică prin chinul unui „somn fără somn şi odihnă fără odihnă”, presiunea unor trepte alese simbolic de autor ce ţin de ordinea constrânsă şi suportată şi presiunea elementelor ce de-concentrează, eliberează adevărurile de miza unică a unui Adevăr tiran. Perspectivele se înmulţesc şi se concentrează în comentariul auctorial înscris în paranteze precum: „(poate fi răutatea îndoit sau întreit să lucredze fortuna slobodzind)”. Eul care visează nu ştie că visează, iluzionându-se că metamorfozele la care participă se vor rezolva în favoarea sa. Intrarea în vis este pur convenţională, dar visul propriu-zis dezvoltă imagini şi sensuri impresionante ce se sustrag simplului artificiu artistic. Logica alegorică se reflectă în ideile principale care susţin traiectul „logicii” onirice: pădurea-labirint, viziunea focului uriaş din care Hamelonul mănâncă, pentru ca apoi, chinuit de arsuri, să soarbă ouăle ohendrei, iar şerpii să-l devoreze dinăuntru, cere sprijinul Inorogului care-i propune un leac de combinaţii ciudate. Imaginile cunosc o continuă deformare. Astfel, senzaţia de foame creşte de la o poftă inventată, scornită, la chin şi apoi o isterie a poftelor: „foamea în maţă i se scorni (că din multa pofta sufletului neclătită ar fi, de n-ar fi simţurile pre dinafară iscoditoare şi apoi îndemnătoare)”, „a să văieta şi a se văiera început”. Această expresie a foamei simbolizează depăşirea măsurii şi ieşirea dintr-o ordine firească pentru a demasca pofta refulată produsă de fascinaţia focului, de seducţia flăcărilor ce devoră: „simţire nesimţire simt şi pătimire nepătimită port”. De precizat faptul că nu avem de-a face cu sensul magic al focului şi nici cu simpla condamnare a lăcomiei. La nivel iconic, apare o subtilă anamorfoză a elementelor din zona „logicii” onirice în cea a logicii alegorice. Hipnoza simţurilor se nunţează în imagini ale degradării eului. Pofta este, pe rând, chin şi boală necunoscută. Senzaţiile prind contururi deformate ca şi în secvenţa în care puii de şarpe „după a lor fire pântecele îi fărâma”, „vintrele îi spinteca”. Leacul se transformă în otravă pentru că Hameleonul nu e capabil să distingă, făcând speculaţii şi ajungând să confunde planurile (aici, hrana cu mâncarea). Oul de şarpe închide un univers, cuprinde increatul, lumea în starea pură. Prin devorarea ouălor de şarpe, Hameleonul pătrunde în această lume şi declanşează mişcarea haotică a instinctualităţii, a spaţiului nesemnificat, constituind proiecţia onirică a înlănţuirii şi luării în posesie. Agonia este prezentată treptat: prin împleticire, colcăire, „îl pişca, îl muşca” până la „de viaţă deşertându-l, cu venin umplându-l”. Există un paralelism simbolic de luptă plasat în momentul în care Hameleonul aleargă la Inorog spre a-l lecui. Acesta din urmă, spre deosebire de lupta Hameleonului cu boala şi moartea, se luptă cu pasărea neagră, personaj simbolic contrastând prin slăbiciune, culoare, ocară. Inorogul mândru învinge, lovind-o cu cornul şi despicând-o în două, astfel că jumătate continua să zboare, iar jumătate se prăvălea. Dimitrie Cantemir reuşeşte să redea simbolic o transformare a naturii privirii diurne într-o identitate a elementelor ce ţin de nocturn, labirintic, hăţiş de nepătruns căci duce la moarte. Discursul construieşte visul printr-o redare onirică alegorică a unor fapte din cotidianul social şi politic al vremii sale ce trec prin filtrul imperativului moral impus de principiile Inorogului care se manifestă în final printr-o atitudine ironică, „în batgiocură” vizavi de cel care se situează în afara acestei grile. Din punct de vedere stilistic, visul este un alt text, organizat după alt procedeu, aducându-şi aportul la ritmul arhitectonic în conceperea literară a visului ca vis şi ca alegorie profetică. Cel de-al doilea aspect are în vedere atât spectacolul umbrelor trecutului, cât şi cel al spectrelor în viitor. Visul poate fi solie sau avertisment. Aici, valoarea profetică este un artificiu literar cu referire la evenimentele istorice contemporane autorului. Analiza diferitelor forme ale visului, fie el profetic, alegoric, de vedenie, în relaţia cu textul literar duce la perspective noi de înţelegere a structurilor onirice. Patternul cultural de la care se revendică autorul surpinde atât proiecţia personalităţii sale, cât şi o reflectare a imaginarului din simbolistica românească şi universală. Simbolismul animal este foarte răspândit. La Cantemir, acesta trimite la valorificări negative. Vorbind despre caracterul refractar al imaginarului la dezminţirea experimentală, Gilbert Durand nota: „Şi totuşi salamandra rămâne, pentru imaginaţia noastră, legată de foc (…) şarpele continuă să înţepe în ciuda biologicului”[2]. Dincolo de semnificaţiile arhetipale şi generale, animalul este supradeterminat de caracteristici particulare ce nu ţin de animalitate, ceea ce provoacă o polivalenţă semantică la nivelul obiectului simbolic oniric. În concluzie, amintim faptul că cele două tipuri de „logici” cea onirică şi cea alegorică se întrepătrund, formând astfel faţete ale oniricului prin caracteristicile specifice visului ca vis (condensare, metamorfoză, deghizare), dar şi alegoriei (simboluri, metafore, aluzii) profetice (visul ca solie). De asemenea, o altă idee de subliniat este timpul oniric ce transformă prin combinaţie şi condensare şi deformează regimul diurn al imaginii, semnificaţia bestiarului, pădurea-labirint ca simbol nictomorf şi căderea în vis ca simbol catamorf, toate acestea constituind niveluri de lectură sau relectură a oniricului. [1] Se citează din Dimitrie Cantemir. Istoria ieroglifică. În: Istoria literaturii române vechi: culegere de texte biografice. Bucureşti: Universitatea din Bucureşti, 2004, p. 269-273 [2] Gilbert Durand. Structurile antropologice ale imaginarului. Bucureşti: Editura Univers enciclopedic, 2000, p. 69 În evoluţia literaturii române Istoria ieroglifică a princepelui Dimitrie Cantemir reprezintă un moment de cotitură prin care se schimbă modelul narativ nonfictiv al cronicarilor cu proza artistică, act de percepţie a lumii prin intermediul plăsmuirii, creaţiei. Originalitatea şi vocaţia de scriitor a lui Dimitrie Cantemir se manifestă mai ales în „puterea de materializare a abstracţiunilor”, în dimensiunea alegorică a textului prin intermediul căreia viciile persoanelor din lumea reală s-au metamorfozat, găsindu-şi domă printre filele scrierii, în chip de monştri heteromorfi ce se supun doar legii morbului şi a carnagiului. În Istoria ieroglifică alegoria a devenit o adevărată „alchimie spirituală”, o modalitate prin intermediul căreia se edifică extravagante caractere caleidoscopice, iar simbolurile, tipajele tradiţionale au primit o coloratură, o esenţă nouă. Deşi, de regulă, persoana ascunsă după masca alegorică se află ca în faţa unei oglinzi convexe, care îi supradimensionează pornirile spre rău sau bine ale acesteia „dezvălind, le acoperim, şi acoperindu-le, le dezvălim”, totuşi, nu întotdeauna mesajul ultim, intenţia ultimă, se află la suprafaţă. Hermeneutica esenţelor mascate, a mesajului deghizat în manieră barocă, adesea devine pentru cititor o autentică aventură, căci atît autorul cît şi personajele au permanenta manie a refugiului în peruasiuni, gnome „de ochiul zavistiii supt scutul umilinţii aciuându-mă” (Op. Cit., Vol. I, p. 13), şiretlicuri de acţiune sau de text. Şi doar o cercetare foarte meticuloasă a textului descoperă că şi personajele albe ale operei au pete întunecate. De regulă, deposedate de caracter monolitic, liniar, chintesenţa lor este de natură dihotomică, alteori plurihotomică, cauză a oscilării perpetuă între două sau mai multe euri. Prinţul Inorog, spre exemplu, deşi prezentat ca model al desăvîrşirii spirituale, suferă de un dualism antagonic, parvenit din existenţa a două porniri, una de suprafaţă, explicabilă şi absolut firească, de apărare a drepturilor de moştenitor, poziţie de jertfă şi o alta esoterică, îngropată în cochilia ieroglifică, de acaparator „Inorogul monarhiia pasirilor, iară Filul epitropiia Strutocamilii a răzsipi să nevoia” (Op. Cit., Vol. I, p. 240). Asediat şi asediator, agresat şi agresor – ireconciliabilă dublicitate a spiritului. Sau versatilul Hamelionul, sprit schizofrenic, care s-ar părea Salamandră demonică, prin permanenta modulaţie în gîndire „pre cale mărgînd, pre cum paşii aşe chitele îşi muta şi precum piielea, aşe gîndurile şi minte îşi vârsta şi-şi schimba” (Op. Cit. Vol. I, p. 291) şi limbuţia nemăsurată îl coboară la statutul de măruntă şi bicisnică şopîrlă, marca existenţei căreia sînt o împletire de sinozităţi şi disonanţe. Pe lîngă formele de alegorii simple, liniare, aflăm în Istoria ieroglifică şi o serie largă de structuri alegorice masive, descriptive, de regulă, cu arhitecturi complicate, ce contribuie la „vizualizarea” imaginarului operei. Aşa ar fi construcţia alegorică a apei Nilului, de fapt a circuitului de finanţe a Porţii Otomane. Astfel mecanismul adunării şi risipirii veniturilor de către înalţii demnitari turci, este metamorfozat de către autor într-o extraordinară geografie „exemplu tipic de depăşire a graniţelor atît de labile dintre alegorie şi fantastic” : „Iară la mijlocul munţilor, ca o cunună împregiur munţii să lărgesc şi, ca cum groapa carea la rădăcinele lor ieste ar îngrădi, lacul acela 600 de mile încungiură. Iară în capătul unde munţii despre crivăţ vor să să împreune şi gârla Nilului, carea despre amiadzădzi vine, pintre dânşii trece, din rădăcinele munţilor în loc de apă tină cleioasă şi lipicioasă izvoreşte. Carea nu peste toată vremea, ce într-un an 40 de dzile numai, atâta de mult varsă, cât gârla Nilului în trii dzile iezăsc şi după ce gârla să iezeşte, tina aceia într-atâta înălţime creşte, cât cu vârvul munţilor să potriveşte. Deci Nilul într-acesta chip denainte a cura oprindu-să,din gârla sa înapoi începe a da. Ce locul de unde fântânele îi izbucnesc (adecă vârvul munţilor Cafaron), cu trii mile mai sus decât munţii Monomotapa fiind, iarăşi apa Nilului înapoi împinge. … Deci şi apa carea în lacul munţilor era adunată, loc de curgere aflând, încă mai vârtos, cu răpegiunea sa acmu moale tina aceia a săpa şi mai vârtos a o răzsipi începe.” (Op. Cit., Vol. I, p. 189-190).Tot din această categorie face parte şi imaginea apocaliptică a cetăţii Epithimiei, o adevărată „Sodomă plasată la încrucişare de timp şi spaţiu” . Aflată în centrul unui peisaj feeric, dar anamorfotic, paranormal-agresiv, Epithimia este locul scurgerii „lutului galben”, un tărîm al ororii ce trebuie parcurs de cei dornici de relevaţia superioară: „deasupra temeliii, până supt streşinile cele mai de gios, patru păreţi din patru marmuri de porfiră încheiaţi era, adecă fietecare părete dintr- un marmure sta, şi încheietura în colţuri, pe unde, sau cum s-au împreunat, nu ochiul muritoriu, ce aşeşi mai şi cel nemuritoriu, precum n-ar fi putut alege îndrăznesc a dzice. Tot păretele de sus până gios neted şi decât diamantul mai luciu era, atâta cât dzua lumina soarelui ca printr-un preacurat criştal înluntru pătrundea şi lumina dinluntru cu cea dinafară una să făcea, atâta cât nu mai puţină lumină în capişte decât în aer era … tot oraşul — precum noaptea, aşe dzua — cu strajea luminii să păziia, nici altă strajă sau pază trebuia. Deci până la streşinile cele mai de gios, precum s-au pomenit era. Iară de acolo în sus, despre răzsărit, şepte, şi despre apus aşijderilea şepte înalte şi cu mare meşterşug făcute trule avea. … Iar în vârful trulii aceii mari chipul boadzii Pleonexiii în picioare sta, carea cu mâna dreaptă despre polul arctic spre polul antarctic, cu degetul întins, ceasurile arăta. Deci când umbra vârvului degetului în mijlocul trulelor celor mai mici sosiia, după numărul lor ceasurile să înţelegea. Iară denaintea uşii capiştii, o cămară, carea pe şepte stâlpi era ridicată, înainte să întindea şi fietecare stâlp în chipul unii planete era făcut, ca precum numărul planetelor, aşe chipul lor aievea să arete. Iară sclipul cămării carile din vârvurile acelor şepte stâlpi să râdica, giumătate de sfera ceriului închipuia şi din fietecare stâlp pe supt sclip cu frumos meşterşug cununi de marmure era întoarse, carile drumul a fietecare planetă precum ieste arăta.” (Op. Cit., Vol. I, p. 178-180). Este aici aluzia la străvechiul motiv biblic al mediului paradisiac, doar că feeria forţată, dimensiunile bizare, idolatrizarea unui satrap (Pleonexia), solaritatea calpă şi atmosfera venită parcă din paginile danteşti, trădează o creaţie pseudosacrală, opusă celei demiurgice.Afară de astfel structuri opera este împînzită de un număr mare de alegorii ostentative cu rol de pură ornamentaţie retorică. Din păcate, acest „elan” baroc derută de cele mai multe ori, în special, cititorul comod, care se simte debusolat de sintaxa ludică a frazelor cu armonie lor confuză: „Copaciul pizmei, carile încă de demult strâmbe şi cohâioase rădăcini lungi şi late crăngi au aruncat, din livada inimii tale de tot a-l dezrădăcina şi peste prilazul îngrăditurii afară a-l lepăda ţi să cade” (Op. Cit., Vol. II, p. 169).De multe ori i s-a reproşat lui Dimitrie Cantemir că în această operă s-a cam prea „jucat” de-a autorul „că Principele nu ia destul de în serios alegoria, care nu-i absoarbe posibilităţile creatoare şi care în loc de a fi un mijloc de exprimare, deseori pare mai mult o demonstraţie pentru ea însăşi” . Reproşul vine din faptul că autorul prea captivat de ficţiune şi prea grăbit în salturile sale de la un motiv la altul uită să construiască „dezvoltînd coerent şi cu minuţie o schemă principală” . Pe de altă parte se discută mult despre alegoria la nivel moral al textului , motiv pentru care credem că o amplă schemă alegorică ce acoperă întreaga operă, poate fi considerată înfruntarea între charismaticul Inorog şi tiranicul Corb, în fond două abstracţiuni morale diametral opuse: Binele şi Răul, Virtutea şi Viciul „un Făt-Frumos şi un Căpcăun de basme care se duelează pe plan ideal” .Evident, supraeflorescenţa ornamentală, în maniera vremurilor, cu care este ferecată linia arhitectonică a cărţii, miriadele de coduri alegorice care sufocă, nu fac din Istoria ieroglifică o carte uşor de supus interpretării ochiului modern. Însă credem că anume acest fapt îi sporeşte farmecul şi plasează opera în categoria textelor deschise, plurivalente, „cu miez adînc şi străluciri de imagini şi de cugetare, pe care trebuie să ai răbdarea să le descoperi” . BIBLIOGRAFIE 1. Cantemir, Dimitrie. Istoria ieroglifică. Vol. I-II.– Bucureşti: Editura Litera Internaţional, 1998. 2. Mihăilescu, Gabriel. Universul baroc al ,,Istoriei ieroglifice”. Între retorică şi imaginar.– Bucureşti: Editura Fundaţiei Naţionale pentru Ştiinţă şi Artă, 2002. 3. Panaitescu, P., P. Dimitrie Cantemir. Viaţa şi opera. Editura Academiei Române, Bucureşti, 1958. 4. Sorohan, Elvira. Cantemir în Cartea hieroglifelor. – Bucureşti: Editura Minerva,1978. 5. Tănasescu, Manuela. Despre „Istoria ieroglifică”. – Bucureşti: Editura Cartea Românească, 1970. 